Moja moderna bajka

Jednom, ne tako davno, u zemlji dosta blizu, živio je gospodin Ivica.

Gospodin Ivica je posjedovao veliki vinograd poznat po mnogim neobičnim stvarima u njemu. Kao prvo, uopće se nije nalazio na brdu niti je bio okrenut na jug, ali nije bilo boljeg grožđa i vina u cijelom Zagorju. „Kako to“, pitate se? Vinograd je začaran, odgovaram vam ja.

Gospodin Ivica uopće nije običan gospodin, već čarobnjak.

   Jednoga dana, u sedam i trideset ujutro, kada se gospodin Ivica inače budi, nešto se čudno dogodilo. Ivica je pošao napraviti kavu. Kao što ju svako jutro radi, na vrlo čudan način. On ulije vodu iz slavine u šalicu pa kaže magične riječi, a voda se pretvori u kavu. Ovaj puta se voda nije pretvorila u kavu.

„Možda sam krivo izrekao riječi?“ zapita se Ivica. „Probat ću ponovno: Va fail, elain-caedmil, folie“, izrekao je riječi ponovno. Ništa se nije dogodilo.

„Ahh, možda sam samo preumoran. Izgleda da moram sam skuhati kavu.“

Dok je Ivica kuhao kavu, opržio se na vruću vodu. Dan mu nije lijepo počeo. Kada je pošao stepenicama na drugi kat u kupaonicu obaviti nuždu, WC školjka je poplavjela. Na svu sreću, uspio je zaustaviti vodu magijom prije nego što je voda prouzročila veliku štetu. Sada je posumnjao da mu netko ovo namjerno radi.

Pogledao je van kroz prozor i uočio da pada kiša. Ništa za to, samo će napraviti magičnu kupolu iznad kuće i mirno otići u vrt. Umjesto kupole, učinio je da nestane krov. Brzo ga je vratio, ali je kiša već smočila cijelu kuću.

Osušio je kupaonicu i sebe - magijom. Sišao je niz skliske kamene stepenice, obukao plavi tanki kaput, uzeo žuti kišobran u ruke i izašao u vrt. Dok je šetao vrtom, prolazio je pored raznoraznih bića. Vrtom su šetali jednorozi, vilenjaci, kiklopi, patuljci, sirene, zmajevi itd. Bio je siguran da mu niti jedno od tih bića ne želi ništa nažao. Nitko se ne bi s njime tako grubo našalio. Pozvao je sva bića iz vrta na okupljanje. Čudnovata velika stvorenja sjedila su diljem obližnje livade razgovarajući pod tek pristiglim zagorskim suncem.  Rasprava je bila žustra. Tko se to tako okrutno šali s Ivicom?

 „Da nije onaj satir, Avallach?“ rekao je kiklop zvan Hepfo.

„Satir? Kakav satir? Ovdje ima mnogo bića, ali niti jedan satir.“ kazao je Ivica.

Na to se javi patuljak Zoltan, „Došao je prošlu noć. Zamolio nas je da malo ostane kod nas u voćnjaku jer nema kamo ići pošto ga je otjerao gospodar. Dopustili smo mu, ali nismo naslutili da bi mogao učiniti nešto ovakvo.“ reče dok si je gladio bradu debelim dlakavim prstima.

Ivica glasno uzvikne: „Mora da je on, gdje je ta protuha?“ Zoltan ga odvede u voćnjak gdje su zorile zlatne jabuke i gdje žuti ananasi rastu na granama hrasta.

„Evo tamo, na onom drvetu.“ kaže Zoltan pokazujući na najviše drvo u vrtu.

„Savršeno“, pomisli Ivica i krene se penjati. Nije poletio kao inače jer se bojao da bi u ovom trenutku mogao samo pasti i slomiti nogu. Još bi mu samo to trebalo ovog naopakog dana. Penjao se i penjao sve dok se nije popeo na sam vrh koji seže iznad sivih oblaka. Tamo je pronašao i satira.

„Hej! Ti!“ reče Ivica dašćući od umora. „Zašto mi blokiraš magiju?“

„Dosadno mi je.“ reče satir.

„Dosadno!? Nije to lijepo od tebe. Bojim se da ću te trebati poslati Čarobnjačkom sudu na suđenje!“ zaprijeti Ivica.

„Ne! Samo to ne! Preklinjem te! Poslat će me u zatvor na 200 godina!“ zaprepasti se satir, „Bit ću ti vječni sluga, samo me nemoj poslati na sud!“

„U redu. Od sad si moj pomagač. Živjet ćeš u mojoj kući i paziti na vinograd. I još nešto. Ne diraj moje zlatne jabuke!“ odlučno reče Ivica.

„Neću! Mislim, hoću. Neću. Oboje! Hvala ti!“ zbunjeno i veselo odvrati satir.

    Od toga dana, čarobnjak Ivica ima pomoćnika koji mu svaki dan kuha kavu, pere suđe i obavlja sve kućanske poslove. Isplatilo mu se oprostiti, zar ne?

Premda nije uvijek lako, treba znati oprostiti. Ivica je toga dana postao puno bolji čarobnjak i puno bolji čovjek. Oboje u isti mah.

I tako su živjeli sretno do kraja svojih dana.

Zaporka: 12345bajka

Razred: 8. r

Zaporka: 12345bajka

Učenik: Jan Kristijan Prosenik

Naslov: Moja moderna bajka

Razred: 8. b

Škola: Osnovna škola Vladimir Bosnar Stubičke Toplice

Mentorica: Danijela Miklec

Adresa: Strmečka cesta 5 a, 49244 Stubičke Toplice; 049/282-531